b"\n_START_ARTICLE_\nRudolf von Ems\n_START_SECTION_\nBiografia\n_START_PARAGRAPH_\nVa n\xc3\xa9ixer a Ems prop de Coira, a Su\xc3\xafssa, al si d'una important fam\xc3\xadlia de la noblesa al servei dels poderosos comtes de Monfort, i va viure a Hohenems, al Vorarlberg austr\xc3\xadac. Rudolf va estar en contacte directe amb els cercles pol\xc3\xadtics de la seva \xc3\xa8poca, principalment gr\xc3\xa0cies a Konrad von Winterstetten, majordom imperial i un dels seus mecenes. Posse\xc3\xafa igualment una gran cultura, parlant i llegint, a m\xc3\xa9s de l'alemany, el franc\xc3\xa8s, el llat\xc3\xad i probablement l'itali\xc3\xa0, i sent un gran coneixedor d'hist\xc3\xb2ria i de literatura. D'aquesta en va recopilar una gran quantitat d'obres originals, for\xc3\xa7a de les quals avui s'han perdut per\xc3\xb2 de les que se'n t\xc3\xa9 coneixen\xc3\xa7a precisament gr\xc3\xa0cies a ell; com Gottfried von Stra\xc3\x9fburg, per qui tenia gran estima, utilitzava la t\xc3\xa8cnica de fer digressions liter\xc3\xa0ries en les que parlava d'obres de contemporanis aix\xc3\xad com de les seves pr\xc3\xb2pies._NEWLINE_Se suposa que va morir a It\xc3\xa0lia, vers el 1250 o el 1254, mentre acompanyava el rei Conrad IV d'Alemanya.\n_START_SECTION_\nObra\n_START_PARAGRAPH_\nRudolf von Ems ha deixat una obra de m\xc3\xa9s de noranta mil versos, on hi presenta amb intensitat l'ideal cort\xc3\xa8s i cavalleresc amb un fort rerefons espiritual i cristi\xc3\xa0. S'hi fa palesa, a m\xc3\xa9s, la seva coneixen\xc3\xa7a hist\xc3\xb2rica, tot i que sovint aquesta hi apareix idealitzada, i la situaci\xc3\xb3 contempor\xc3\xa0nia amb el naixement de la burgesia i la import\xc3\xa0ncia creixent de les ciutats. De les seves obres se n'han conservat Der gute Gerhard ('El bon Gerard'), Barlaam i Josafat, Alexanderroman ('Roman\xc3\xa7 d'Alexandre'), Willehalm von Orlens ('Guillem d'Orleans') i Weltchronik ('Cr\xc3\xb2nica universal'). Se n'han perdut un Sant Eustaqui i possiblement una Guerra de Troia._NEWLINE_El bon Gerard, la seva primera obra, \xc3\xa9s una representaci\xc3\xb3 de la humilitat cristiana, probablement basada en una font llatina on s'hi mostra, a m\xc3\xa9s, l'esclat de la noblesa, la pot\xc3\xa8ncia de l'imperi alemany aix\xc3\xad com el paper dels representants de l'Esgl\xc3\xa9sia en la hist\xc3\xb2ria._NEWLINE_Barlaam i Josafat, escrit aproximadament vers 1225/1230, prov\xc3\xa9 de la traducci\xc3\xb3 llatina d'una versi\xc3\xb3 grega de la llegenda de la conversi\xc3\xb3 d'un pr\xc3\xadncep indi al cristianisme (fent refer\xc3\xa8ncia a Buda)._NEWLINE_Guillem d'Orleans \xc3\xa9s la hist\xc3\xb2ria d'amor de Guillem i Am\xc3\xa8lia, una de les parelles d'amants m\xc3\xa9s famoses de l'Edat mitjana. La font original francesa s'ha perdut._NEWLINE_Del seu Roman\xc3\xa7 d'Alexandre, escrit vers 1240, nom\xc3\xa9s se'n conserva un fragment. En 21.000 versos hi explica la creixen\xc3\xa7a i les batalles d'Alexandre el Gran, on l'heroi \xc3\xa9s presentat com un model de virtut de la regla de cavalleria. Les fonts per a aquest treball van ser principalment la Historia de preliis i la Historiae Alexandri Magni de Quint Curci Ruf._NEWLINE_La Cr\xc3\xb2nica universal (Weltchronik) va ser un enc\xc3\xa0rrec del rei Conrad IV i una de les obres m\xc3\xa9s llegides de l'Edat mitjana. Narra, com a complement de la B\xc3\xadblia, de la Historia scholastica de Petrus Comestor i del Pante\xc3\xb3 de Gottfried von Viterbo, la hist\xc3\xb2ria dels hebreus des de la creaci\xc3\xb3 fins a la mort del Rei Salom\xc3\xb3, amb la intenci\xc3\xb3, entre d'altres, de legitimar el govern de la Dinastia Hohenstaufen. Cap al segle XIV, aquesta obra es va fondre amb la Christherre-Chronik (o 'Cr\xc3\xb2nica de Crist Nostre Senyor', tamb\xc3\xa9 coneguda com a Cr\xc3\xb2nica universal de Tur\xc3\xadngia), una altra 'hist\xc3\xb2ria del m\xc3\xb3n' contempor\xc3\xa0nia de la de Rudolf von Ems, per a donar lloc a la grandiosa Weltchronik atribu\xc3\xafda a Heinrich von M\xc3\xbcnchen."